Broj: 711-I-128-P-224-17/19-11-8

Zagreb, 18. siječnja 2019.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15.), **u predmetu dužnosnika Ivana Frankovića, općinskog načelnika Općine Pićan, zastupanom po punomoćniku Marijanu Belušiću, odvjetniku iz Labina,** pokrenutom Odlukom Povjerenstva broj: 711-I-1451-P-224-17/18-09-16 od 12. listopada 2018.g., na 35. sjednici, održanoj 18. siječnja 2019.g., donosi sljedeću:

**ODLUKU**

1. **Istovremenim obnašanjem dužnosti općinskog načelnika Općine Pićan i obavljanjem poslova upravljanja poslovnim subjektom, obrtom „Pedena“ u vlasništvu dužnosnika, i to u razdoblju od 10. ožujka 2011.g. do 16. siječnja 2019.g., dužnosnik Ivan Franković počinio je povredu članka 14. stavka 1. ZSSI-a.**
2. **Stupanje u poslovni odnos između Općine Pićan, u kojoj dužnosnik Ivan Franković obnaša dužnost općinskog načelnika i obrta „Pedena“ u vlasništvu dužnosnika, a koji proizlazi iz pružanja usluge noćenja Općini Pićan za potrebe smještaja sudionika manifestacije „Legendfest“ u 2011.g, 2012.g. te 2013.g. predstavlja povredu članka 17. stavka 1. ZSSI-a.**
3. **Propustom obavještavanja Povjerenstva o poslovnom subjektu s kojim tijelo javne vlasti u kojem dužnosnik obnaša dužnost, na temelju članka 17. stavka 1. ZSSI-a, ne može stupiti u poslovni odnos, dužnosnik Ivan Franković počinio je povredu članka 17. stavka 3. ZSSI-a.**
4. **Donošenjem odluke o stupanju Općine Pićan u poslovne odnose s obrtom „Pedena“ u vlasništvu dužnosnika, navedenim u točci II. ove izreke, a koji su člankom 17. stavkom 1. ZSSI-a zabranjeni te odobravanjem isplate po izdanim računima obrta „Pedena“ za izvršene usluge u navedenim poslovnim odnosima, dužnosnik Ivan Franković zlouporabio je posebna prava dužnosnika koja proizlaze iz obnašanja dužnosti općinskog načelnika Općine Pićan, čime je počinio je povredu članka 7. točke c) ZSSI-a.**

1. **Za povrede ZSSI-a, opisanu pod točkama I., III. i IV. izreke ove odluke, dužnosniku Ivanu Frankoviću izriče se sankcija iz članka 42. stavka 1. podstavka 2. ZSSI-a, obustava isplate dijela neto mjesečne plaće u ukupnom iznosu od 10.000,00 kn, koja će trajati 10 mjeseci te će se izvršiti u 10 jednakih uzastopnih mjesečna obroka, svaki u pojedinačnom mjesečnom iznosu od 1.000,00 kn.**
2. **Na temelju članka 17. stavka 5. ZSSI-a, Povjerenstvo će bez odgađanja dostaviti ovaj predmet nadležnom državnom odvjetništvu na daljnje postupanje radi utvrđenja ništetnosti pravnih poslova iz točke II. izreke ove Odluke.**

Obrazloženje

Povjerenstvo je na 24. sjednici održanoj 12. listopada 2018.g. pokrenulo postupak za odlučivanje o sukobu interesa protiv dužnosnika Ivana Frankovića, općinskog načelnika Općine Pićan, zbog moguće povrede članka 17. stavka 1. ZSSI-a, koja proizlazi iz stupanja u poslovni odnos Općine Pićan, u kojoj dužnosnik obnaša dužnost općinskog načelnika, s obrtom „Pedena“ koje je u vlasništvu dužnosnika, kao i zbog moguće povrede članka 17. stavka 3. ZSSI-a koja proizlazi iz propusta dužnosnika da obavijesti Povjerenstvo o poslovnom subjektu s kojim tijelo javne vlasti sukladno članku 17. stavku 1. i stavku 2. ZSSI-a ne smije stupiti u poslovni odnos.

Postupak protiv dužnosnika Ivana Frankovića pokrenut je i zbog moguće povrede članka 14. stavka 1. ZSSI-a, koja proizlazi iz istovremenog obnašanja dužnosti općinskog načelnika Općine Pićan i obavljanja poslova upravljanja obrtom „Pedena“ kao poslovnim subjektom u vlasništvu dužnosnika.

Nadalje, na istoj sjednici pokrenut je postupak i zbog moguće povrede članka 7. točke c) ZSSI-a koja proizlazi iz sudjelovanja u poslovnim odnosima i potpisivanja poslovne dokumentacije dužnosnika kao zakonskog zastupnika Općine Pićan s obrtom „Pedena“, a koji su nastali sklapanjem poslovnog odnosa 31. srpnja 2011. g. u ukupnom iznosu od 14.760,00 kuna, 31. srpnja 2012. g. u ukupnom iznosu od 18.625,00 kuna, i 30. srpnja 2013. g. u ukupnom iznosu od 21.250,00 kuna.

Dužnosnik je u zakonom propisanom roku dostavio pisano očitovanje na Odluku o pokretanju postupka u kojem u bitnome potvrđuje da je vlasnik obrta „Pedena“ te zbog neupućenosti nakon stupanja na dužnost nije imenovao poslovođu navedenog obrta, iako je vođenje istog faktički povjerio trećoj osobi. Dužnosnik napominje kako obrt trenutno od poslovne djelatnosti obavlja samo iznajmljivanje nekretnina kojih je vlasnik, dok drugih poslovnih aktivnosti nema. Nakon što je uvidio svoj propust u postupanju, dužnosnik navodi da je pokrenuo postupak imenovanja poslovođe te je trenutno u traženju odgovarajuće osobe.

U odnosu na poslovni odnos Općine Pićan s obrtom „Pedena“ dužnosnik navodi da tijekom održavanja manifestacije „Legendfest“ Općina Pićan snosi troškova smještaja osoba koje sudjeluju u toj manifestaciji. Legendfest se redovito održava tijekom srpnja ili kolovoza svake godine, odnosno za vrijeme turističke sezone kada je vrlo teško osigurati smještaj na tom području. Iz navedenih razloga tijekom 2011., 2012. i 2013. godine smještaj je osiguran u prostorima u obrta „Pedena“ u vlasništvu dužnosnika, ali tek nakon što su iscrpljene mogućnosti smještaja u drugim objektima. Dužnosnik ističe da je u konkretnim situacijama bilo nužno osigurati smještaj te je prijetila mogućnost nastanka štete za Općinu Pićan. Pritom su svi komercijalni uvjeti takvog smještaja bili identični uvjetima u drugim usporedivim objektima.

Dužnosnik Ivan Franković, zastupan po punomoćniku Marijanu Belušiću, odvjetniku iz Labina osobno je pristupio na 35. sjednici Povjerenstva, kojom prilikom je punomoćnik dužnosnika u bitnom ponovio navode iz dostavljenog očitovanja te naveo da ne osporava utvrđeno činjenično stanje, ali je istaknuo da do povrede nije došlo iz namjere, već iz neznanja te potrebe da se u danom trenutku osigura smještaj sudionicima manifestacije „Legendfest“ koji nije bilo moguće osigurati na drugi način.

Člankom 3. stavkom 1. podstavkom 43. ZSSI-a propisano je da su općinski načelnici i njihovi zamjenici dužnosnici u smislu odredbi ZSSI-a, stoga je Ivan Franković povodom obnašanja dužnosti općinskog načelnika Općine Pićan obvezan postupati sukladno odredbama ZSSI-a.

Člankom 4. stavkom 4. ZSSI-a propisano je da su poslovni subjekti u smislu tog Zakona trgovačka društva, ustanove i druge pravne osobe te drugi subjekti poslovnih odnosa kao što su trgovci pojedinci, **obrtnici** i nositelji samostalnih djelatnosti i članovi drugih poslovnih subjekta osnovanih na temelju zakona.

Člankom 7. točkom c) propisano je da je dužnosnicima zabranjeno zlouporabiti posebna prava dužnosnika koja proizlaze ili su potrebna za obavljanje dužnosti.

Člankom 14. stavkom 1. ZSSI-a propisano je da dužnosnici ne mogu obavljati poslove upravljanja u poslovnim subjektima.

Člankom 17. stavkom 1. ZSSI-a propisano je da poslovni subjekt u kojem dužnosnik ima 0,5% ili više udjela u vlasništvu (kapitalu trgovačkog društva) ne može stupiti u poslovni odnos s tijelom javne vlasti u kojem dužnosnik obnaša dužnost niti smije biti član zajednice ponuditelja ili podisporučitelj u tom poslovnom odnosu. Člankom 17. stavkom 3. ZSSI-a propisano je da je dužnosnik dužan u roku od 30 dana od dana stupanja na dužnost izvijestiti Povjerenstvo o nazivu, osobnom identifikacijskom broju i sjedištu poslovnog subjekta iz stavka 1. i stavka 2. toga članka te je dužan redovito izvještavati Povjerenstvo o svim nastalim promjenama podataka o poslovnim subjektima u odnosu na koje ne smije stupati u poslovni odnos sukladno stavcima 1. i 2. toga članka u roku od 30 dana od nastale promjene. Člankom 17. stavkom 5. ZSSI-a propisano je da su pravni poslovi sklopljeni protivno odredbama stavka 1. i stavka 2. toga članka ništetni te da će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Uvidom u Registar dužnosnika kojeg vodi Povjerenstvo utvrđeno je kako je dužnosnik Ivan Franković obnašao dužnost općinskog načelnika Općine Pićan u razdoblju od 06. lipnja 2013. g. do 24. svibnja 2017. g., te od 25. svibnja 2017. g. ponovno obnaša istu dužnost. Uvidom u rezultate 2. kruga izbora za općinske načelnike, gradonačelnike i župane održane u lipnju 2009.g. utvrđeno je da je Ivan Franković izabran za općinskog načelnika Oćine Pićan i u mandatu 2009.-2013.

Uvidom u izvadak iz obrtnog registra Ureda državne uprave u Istarskoj županiji, Ispostave Labin, utvrđeno je kako je pod matičnim brojem subjekta: 91637791, upisan obrt „Pedena“, vl. Ivan Franković. Kao datum početka obavljanja obrta naveden je 24. siječnja 1986.g. U obrtnom registru evidentirano je da je **16. siječnja 2019.g.** treća osoba upisana kao poslovođa obrta.

Usporedbom OIB-a dužnosnika Ivana Frankovića navedenog u izvješćima o imovinskom stanju dužnosnika podnesenim Povjerenstvu i OIB-a Ivana Frankovića navedenog u Obrtnom registru, utvrđeno je kako je riječ o istoj osobi.

Na zahtjev Povjerenstva, Općina Pićan u očitovanju od 28. lipnja 2017. g. navodi kako je navedena Općina Pićan od ožujka 2011. g. do dana slanja očitovanja više puta izravno stupala u poslovne odnose s trgovačkim društvom ZOVIĆ d.o.o. iz Pazina te se navode svi poslovni odnosi između Općine Pićan i navedenog trgovačkog društva. Povjerenstvo je u odluci o pokretanju postupka konstatiralo da se povodom navedenih poslovnih odnosa postupak pred Povjerenstvom neće pokrenuti s obzirom da nije utvrđen odnos interesne povezanosti između dužnosnika Mate Frankovića i osobe koja je vlasnik i direktor navedenog trgovačkog društva.

U očitovanju se nadalje navodi kako je Općina Pićan izravno stupala i u poslovne odnose s obrtom „Pedena“, koji su se odnosili na pružanje usluga noćenja za vrijeme održavanja sljedećih manifestacija: „Legendfest“ 2011.g. u ukupnoj vrijednosti od 14.760,00 kuna, „Legendfest“ 2012.g. u ukupnoj vrijednosti od 18.625,00 kuna i „Legendfest“ 2013.g. u ukupnoj vrijednosti od 21.250,00 kuna. Općina Pićan završno navodi da je za provođenje postupka jednostavne (bagatelne) nabave imenovana komisija, dok je **ostale odluke o odabiru poslovnoga subjekta i sklapanje ugovora donosio općinski načelnik Ivan Franković**.

Uz očitovanje, dostavljena je poslovna dokumentacija (ponude, troškovnik, narudžbenice, ugovori, kartice po šifri korisnika, računi) za prethodno navedene poslovne odnose Općine Pićan sa trgovačkim društvom ZOVIĆ d.o.o. i obrtom „Pedena“, te Odluka o imenovanju povjerenstva za provedbu nadmetanja od 20. svibnja 2011. g.

Uvidom u dostavljenu dokumentaciju utvrđeno je da je obrt „Pedena“ izdao Općini Pićan račune za pružanje usluge noćenja, i to: dana 31. srpnja 2011.g. račun broj 40 u iznosu od 14.760,00 kn, zatim dana 31. srpnja 2012.g. račun broj 24 u iznosu od 18.625,00 kn te dana 30. srpnja 2013.g. račun broj 2/1/1 u iznosu od 21.250,00 kn. **Na svim navedenim računima evidentiran je nalog za isplatu koji je u ime Općine Pićan potpisao dužnosnik Ivan Franković.** Uvidom u računovodstvene kartice Općine Pićan za obrt „Pedenu“ utvrđeno je da je Općina Pićan izvršila plaćanja po izdanim računima obrta „Pedena“.

Povjerenstvo je također izvršilo uvid u Odluku o imenovanju povjerenstva za provedbu nadmetanja od 20. svibnja 2011. g. iz koje proizlazi da je navedeno povjerenstvo imenovano radi provedbe nadmetanja za izvođenje radova unutar starogradske jezgre Pićna, odnosno da isto nije imenovano za provedbu nadmetanja za pružanje usluge smještaja za potrebe sudionika manifestacije „Legendfest“.

Povjerenstvo najprije ukazuje da je člankom 28. stavkom 1. Zakona o obrtu („Narodne novine“, broj 143/13.) propisano je da obrtnik može slobodni ili vezani obrt voditi sam ili putem poslovođe koji mora biti u radnom odnosu kod obrtnika i ispunjavati uvjete propisane navedenim Zakonom, a koji će obrt voditi u ime i za račun obrtnika. Člankom 29. Zakona o obrtu propisano je da vođenje obrta putem poslovođe obrtnik prijavljuje mjesno nadležnom uredu državne uprave u županiji na čijem području se nalazi sjedište obrta, koje rješenjem utvrđuje vođenje obrta putem poslovođe i obavlja upis u Obrtni registar.

S obzirom da se obrtnici smatraju poslovnim subjektima u smislu članka 4. stavka 4. ZSSI-a, dužnosnici sukladno članku 14. stavku 1. ZSSI-a ne mogu obavljati poslove upravljanja obrtom. Budući da je u obrtnom registru upisano da je upravljanje obrtom „Pedena“ u vlasništvu dužnosnika Ivana Frankovića preneseno na poslovođu tek 16. siječnja 2019.g., Povjerenstvo je iz prikupljenih podataka i dokumentacije utvrdilo da je dužnosnik Ivan Franković u razdoblju od stupanja na snagu ZSSI-a, odnosno od 10. ožujka 2011.g. do 16. siječnja 2019.g. kada je izvršen upis poslovođe u obrtni registar, istovremeno uz obnašanje dužnosti općinskog načelnika Općine Pićan obavljao poslove upravljanja poslovnim subjektom, obrtom „Pedena“ u svom vlasništvu čime je počinio povredu članka 14. stavka 1. ZSSI-a.

Nadalje, iz podataka i dokumentacije koju je Povjerenstvu dostavila Općina Pićan nedvojbeno je utvrđeno da je navedena jedinica lokalne samouprave za vrijeme mandata dužnosnika Ivana Frankovića kao općinskog načelnika iste, stupala u poslovne odnose s poslovnim subjektom, obrtom „Pedena“ u vlasništvu dužnosnika, i to pružanjem usluge noćenja Općini Pićan za potrebe smještaja sudionika manifestacije „Legendfest“ u 2011.g, 2012.g. te 2013.g. za što su Općini Pićan ispostavljeni računi koje je Općina podmirila, čime je došlo do povrede članka 17. stavka 1. ZSSI-a.

Povjerenstvo je uvidom u izvješća o imovinskom stanju koja je dužnosnik Ivan Franković podnio Povjerenstvu dana 16. studenoga 2009.g. povodom stupanja na dužnost općinskog načelnika Općine Pićan te dana 26. studenoga 2013.g. povodom ponovnog izbora na istu dužnost utvrdilo da dužnosnik Ivan Franković u istima **nije naveo podatke o obrtu „Pedena“** u svom vlasništvu, već je iste naveo tek u izvješćima o imovinskom stanju podnesenim 3. srpnja 2017.g. te 19. siječnja 2018.g., odnosno nakon realizacije poslovnih odnosa Općine Pićan i obrta „Pedena“. Uvidom u knjigu ulazne pošte utvrđeno je kako dužnosnik Ivan Franković nije ni na bilo koji drugi način dostavio Povjerenstvu obavijest iz članka 17. stavka 3. ZSSI-a o nazivu, OIB-u i sjedištu obrta „Pedena“ kao poslovnog subjekta s kojim Općina Pićan ne smije stupati u poslovni odnos. Slijedom navedenoga, utvrđeno je da je dužnosnik Ivan Franković propustom obavještavanja Povjerenstva o poslovnom subjektu s kojim tijelo javne vlasti u kojem dužnosnik obnaša dužnost, na temelju članka 17. stavka 1. ZSSI-a, ne može stupiti u poslovni odnos, počinio povredu članka 17. stavka 3. ZSSI-a.

Povjerenstvo je iz očitovanja Općine Pićan od 28. lipnja 2017.g. nadalje utvrdilo da je dužnosnik Ivan Franković donosio odluke o stupanju Općine Pićan u poslovni odnos s obrtom „Pedena“, dok je iz dostavljene financijske dokumentacije utvrđeno da je navedeni dužnosnik u ime Općine Pićan potpisivao i naloge za isplatu na temelju računa izdanih za izvršene usluge od strane obrta „Pedena“. S obzirom da je u ovom postupku utvrđeno da su poslovni odnosi između Općine Pićan i obrta „Pedena“ sklopljeni protivno članku 17. stavku 1. ZSSI-a kojim je izričito propisna zabrana stupanja u poslovne odnose između tijela javne vlasti u kojima dužnosnici obnašaju dužnost i poslovnih subjekata u kojima dužnosnici imaju više od 0,5% udjela u vlasništvu, Povjerenstvo smatra da je donošenjem odluke o stupanju u poslovne odnose koji su zakonom zabranjeni te odobravanjem isplate na temelju računa ispostavljenih za izvršene usluge u istim poslovnim odnosima, dužnosnik Ivan Franković zlouporabio posebna prava koja mu pripadaju kao zakonskom zastupniku Općine Pićan, a u korist poslovnog subjekta u svom vlasništvu koji je realizacijom predmetnih poslovnih odnosa ostvario financijski interes, čime je počinio povredu članka 7. točke c) ZSSI-a.

Člankom 42. ZSSI-a propisane su sankcije koje se mogu izreći za povredu odredbi navedenog Zakona. Prilikom odmjeravanja vrste i visine sankcije Povjerenstvo je ocijenilo sve okolnosti o kojima ovisi odgovornost dužnosnika za počinjenu povredu ZSSI-a, kao i težinu nastalih posljedica povrede. Kao okolnost koja je utjecala na nužnost izricanja sankcije obustave isplate dijela neto mjesečne plaće kao teže vrste sankcije, Povjerenstvo je uzelo u obzir okolnost da je dužnosnik Ivan Franković svojim postupanjem počinio više različitih povreda ZSSI-a.

Člankom 44. stavkom 1. ZSSI-a propisano je da sankciju obustave isplate dijela neto mjesečne plaće Povjerenstvo izriče u iznosu od 2.000,00 do 40.000,00 kuna, vodeći računa o težini i posljedicama povrede Zakona. Kao okolnost koja je utjecala na izricanje više sankcije unutar zakonom propisanog raspona, Povjerenstvo je uzelo u obzir okolnost da povreda članka 7. točke c) te članka 17. ZSSI-a predstavlja teži oblik povrede toga Zakona, te da je dužnosnik povrede navedenih odredbi ZSSI-a počinio tri godine za redom, kao i činjenicu da dužnosnik dužnost općinskog načelnika Općine Pićan obnaša u trećem uzastopnom mandatu i to profesionalno. Povjerenstvo je međutim uzelo u obzir i relativno malu vrijednost poslovnih odnosa između Općine Pićan i obrta „Pedena“ koja u 2011. i 2012.g. nije prelazila iznos od 20.000,00 kn, dok je u 2013.g. iznosila 21.250,00 kn, kao i činjenicu da je dužnosnik nakon donošenja odluke o pokretanju postupka prenio poslove upravljanja obrtom „Pedena“ na poslovođu, što je utjecalo na izricanje sankcije bliže Zakonom propisanom minimumu.

Povjerenstvo smatra da je za utvrđenu povredu ZSSI-a primjerena sankcija obustava isplate dijela neto plaće u iznosu od 10.000,00 kn, koja će trajati 10 mjeseci te će se izvršiti u 10 jednakih uzastopnih mjesečnih obroka, svaki u pojedinačnom mjesečnom iznosu od 1.000,00 kn.

Na temelju članka 17. stavka 5. ZSSI-a pravni poslovi sklopljeni protivno odredbama stavka 1. i 2. tog članka su ništetni te će Povjerenstvo bez odgađanja dostaviti predmet nadležnom državnom odvjetništvu na daljnje postupanje radi utvrđenja ništetnosti pravnog posla.

Slijedom navedenog, Povjerenstvo je donijelo odluku kako je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Uputa o pravnom lijeku:

Protiv ove odluke Povjerenstva dužnosnik može pokrenuti upravni spor. Upravna tužba podnosi se nadležnom upravnom sudu u roku od 30 dana od dana dostave odluke Povjerenstva. Podnošenje tužbe nema odgodni učinak.

Dostaviti:

1. Dužnosnik Ivan Franković, elektronička dostava
2. Podnositelju prijave, putem e-maila
3. Objava na internetskoj stranici Povjerenstva
4. Pismohrana